PMIndiaData/PMIndiaSum huggingface dataset:
പ്രധാനമന്ത്രി ഉത്തര്‍പ്രദേശിലെ ഘാസിയാബാദില്‍ വികസന പദ്ധതികള്‍ ഉദ്ഘാടനം ചെയ്തു

ഉത്തര്‍പ്രദേശിലെ ഘാസിയാബാദ് സന്ദര്‍ശിച്ച പ്രധാനമന്ത്രി ശ്രീ. നരേന്ദ്ര മോദി വിവിധ വികസന പദ്ധതികള്‍ ഉദ്ഘാടനം ചെയ്തു. ഹിന്‍ഡന്‍ വിമാനത്താവളത്തിലെ ആഭ്യന്തര ടെര്‍മിനല്‍ ഫലകം അനാച്ഛാദനം ചെയ്തുകൊണ്ട് അദ്ദേഹം ഉദ്ഘാടനം ചെയ്തു. തുടര്‍ന്നു സിക്കന്ദര്‍പൂരിലെത്തിയ പ്രധാനമന്ത്രി ഡെല്‍ഹി-ഘാസിയാബാദ്-മീററ്റ് റീജനല്‍ റാപ്പിഡ് ട്രാന്‍സിറ്റ് സിസ്റ്റത്തിനു തറക്കല്ലിട്ടു. മറ്റു വിവിധ വികസന പദ്ധതികള്‍ ഉദ്ഘാടനം ചെയ്ത അദ്ദേഹം, വിവിധ ഗവണ്‍മെന്റ് പദ്ധതികളിലെ ഗുണഭോക്താക്കള്‍ക്കു സാക്ഷ്യപത്രങ്ങള്‍ വിതരണം ചെയ്തു. പ്രധാനമന്ത്രി ഘാസിയാബാദിലെ ഷഹീദ് സ്ഥല്‍ (ന്യൂ ബസ് അഡ്ഡ) മെട്രോ സ്‌റ്റേഷനില്‍ ഷഹീദ് സ്ഥല്‍ സ്‌റ്റേഷന്‍ മുതല്‍ ദില്‍ഷാദ് ഗാര്‍ഡന്‍ വരെയുള്ള മെട്രോ റെയില്‍ ഉദ്ഘാടനം ചെയ്തു. തുടര്‍ന്ന് അദ്ദേഹം മെട്രോയില്‍ യാത്ര ചെയ്യാനും തയ്യാറായി. ഘാസിയാബാദിലെ സിക്കന്ദര്‍പ്പൂരില്‍ തടിച്ചുകൂടിയ ആള്‍ക്കൂട്ടത്തെ അഭിസംബോധന ചെയ്യവേ കണക്റ്റിവിറ്റി, ക്ലെന്‍ലിനെസ് (ശുചിത്വം), ക്യാപിറ്റല്‍ (മൂലധനം) എന്നീ മൂന്നു ‘സി’കള്‍ക്കു ഘാസിയാബാദ് പ്രശസ്തി നേടിക്കഴിഞ്ഞുവെന്നു പ്രധാനമന്ത്രി വ്യക്തമാക്കി. ഇതോടൊപ്പം ഘാസിയാബാദിലെ റോഡ്, മെട്രോ കണക്റ്റിവിറ്റി വര്‍ധിച്ചതും സ്വച്ഛ് സര്‍വേക്ഷണ്‍ റാങ്കിങ്ങില്‍ നഗരം 13ാമതു റാങ്കിങ് നേടിയതും ഉത്തര്‍പ്രദേശിലെ ബിസിനസ് ഹബായി പ്രദേശം മാറിയതും ചൂണ്ടിക്കാട്ടി. ഹിന്‍ഡന്‍ വിമാനത്താവളത്തിലെ ആഭ്യന്തര ടെര്‍മിനല്‍ പ്രവര്‍ത്തനക്ഷമമായതോടെ ഡെല്‍ഹിയില്‍ പോകാതെ, ഘാസിയാബാദില്‍നിന്നു തന്നെ വിവിധ നഗരങ്ങളിലേക്കു വിമാനയാത്ര നടത്താന്‍ സാധിക്കുമെന്ന് പ്രധാനമന്ത്രി ഓര്‍മിപ്പിച്ചു. ടെര്‍മിനല്‍ നിര്‍മാണം അതിവേഗം നടത്തിയെന്നതില്‍നിന്നു കേന്ദ്ര ഗവണ്‍മെന്റിന്റെ നിശ്ചയദാര്‍ഢ്യവും ധാര്‍മികതയും തെളിയുന്നുവെന്ന് അദ്ദേഹം പറഞ്ഞു. ഷഹീദ് സ്ഥലില്‍നിന്നുള്ള പുതിയ മെട്രോ പാത ഉത്തര്‍പ്രദേശിനും ഡെല്‍ഹിക്കും ഇടയില്‍ യാത്ര ചെയ്യേണ്ടിവരുന്നവര്‍ക്കു ഗുണകരമാകുമെന്നു പ്രധാനമന്ത്രി ഓര്‍മിപ്പിച്ചു. 30000 കോടി രൂപ ചെലവിട്ടു നിര്‍മിക്കുന്ന ഡെല്‍ഹി-മീററ്റ് ആര്‍.ആര്‍.ടി.എസ്. ഇത്തരത്തിലുള്ള ഇന്ത്യയിലെ പ്രഥമ ഗതാഗത സംവിധാനമാണെന്ന് അദ്ദേഹം പറഞ്ഞു. നിര്‍മാണം പൂര്‍ത്തിയാകുന്നതോടെ ഡെല്‍ഹി-മീററ്റ് യാത്രാസമയം ഗണ്യമായി കുറയുമെന്നു പ്രധാനമന്ത്രി വിശദീകരിച്ചു. ഘാസിയാബാദില്‍ തയ്യാറാക്കിവരുന്ന ആധുനിക അടിസ്ഥാന സൗകര്യം നഗരത്തിലെയും പ്രാന്തപ്രദേശങ്ങളിലെയും ജനങ്ങളുടെ ജീവിതം സുഗമമാക്കിത്തീര്‍ക്കുമെന്നും അദ്ദേഹം പറഞ്ഞു. ഇതേ രീതിയില്‍ രാജ്യത്താകമാനം അടിസ്ഥാനസൗകര്യം ഒരുക്കുമെന്നു പ്രധാനമന്ത്രി കൂട്ടിച്ചേര്‍ത്തു. പ്രധാനമന്ത്രി ശ്രം യോഗി മാന്‍-ധന്‍ യോജനയുടെ നേട്ടങ്ങളെക്കുറിച്ച് അദ്ദേഹം വിശദീകരിച്ചു. അസംഘടിത മേഖലയില്‍ ജോലി ചെയ്യുന്നവര്‍ക്കു വാര്‍ധക്യകാലത്തു സാമ്പത്തിക സുരക്ഷ ഉറപ്പാക്കാനുള്ളതാണ് ഈ പദ്ധതിയെന്നു പ്രധാനമന്ത്രി ചൂണ്ടിക്കാട്ടി. പിഎം കിസാന്‍ സമ്മാന്‍ നിധിയുടെ ആദ്യ ഗഡു രണ്ടു കോടിയിലേറെ കര്‍ഷകര്‍ക്കു ലഭിച്ചുവെന്ന് അദ്ദേഹം വെളിപ്പെടുത്തി. പിഎം ആവാസ് യോജന, ആയുഷ്മാന്‍ ഭാരത്, പിഎം കിസാന്‍, പിഎം-എസ്.വൈ.എം. തുടങ്ങിയ പദ്ധതികളിലൂടെ അസാധ്യമായതു സാധ്യമാക്കുകയാണെന്നു പ്രധാനമന്ത്രി പറഞ്ഞു. കാര്യങ്ങള്‍ നടപ്പാക്കാനുള്ള ശക്തി താന്‍ നേടിയെടുക്കുന്നതു രാജ്യത്തെ പൗരന്‍മാരില്‍നിന്നാണെന്ന് അദ്ദേഹം കൂട്ടിച്ചേര്‍ത്തു.
മുഖ്യമന്ത്രി ശ്രീ നരേന്ദ്ര മോദി ധോളവീരയിൽ വന്നപ്പോൾ

മുഖ്യമന്ത്രിയായിരുന്ന കാലം മുതൽ തന്നെ സുപ്രധാന പുരാവസ്തു കേന്ദ്രത്തെക്കുറിച്ചുള്ള പ്രധാനമന്ത്രിയുടെ കാഴ്ചപ്പാട് വ്യക്തമാക്കുന്ന പുരാവസ്തു ഗവേഷകനായ യദുബീർ സിംഗ് റാവത്തിന്റെ ഒരു ലേഖനം പ്രധാനമന്ത്രി ഓഫീസ് പങ്കുവെച്ചിട്ടുണ്ട്. അടുത്തിടെ യുനെസ്കോയുടെ ലോക പൈതൃക സൈറ്റ് പദവി ധോളവീരയ്ക്ക് ലഭിച്ചു. ഒരു ട്വീറ്റിൽ പ്രധാനമന്ത്രിയുടെ ഓഫീസ് പറഞ്ഞു: മുഖ്യമന്ത്രി ശ്രീ. നരേന്ദ്ര മോദി ധോളാവീരയിൽ വന്നപ്പോൾ … "ഒരു പുരാവസ്തു ഗവേഷകൻ തന്റെ അനുഭവം പങ്കുവെക്കുകയും ടൂറിസം സൗഹൃദവും പരിസ്ഥിതി സൗഹൃദവുമായ അടിസ്ഥാനസൗകര്യം എങ്ങനെയാണ് ധോളവീരയ്ക്ക് ചുറ്റും സൃഷ്ടിക്കപ്പെട്ടതെന്ന് വിവരിക്കുകയും ചെയ്യുന്നു."
മുലായം സിംഗ് യാദവിന്റെ വിയോഗത്തിൽ പ്രധാനമന്ത്രി ആദരാഞ്ജലികൾ അർപ്പിച്ചു

മുതിർന്ന രാഷ്ട്രീയ നേതാവ് ശ്രീ മുലായം സിംഗ് യാദവിന്റെ നിര്യാണത്തിൽ പ്രധാനമന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. ശ്രീ യാദവ് ജനങ്ങളെ ശുഷ്കാന്തിയോടെ സേവിക്കുകയും ലോകനായക് ജെ.പി.യുടെയും ഡോ. ലോഹ്യയുടെയും ആദർശങ്ങൾ ജനകീയമാക്കുന്നതിനുവേണ്ടി തന്റെ ജീവിതം ഉഴിഞ്ഞുവെച്ചതായും പ്രധാനമന്ത്രി അഭിപ്രായപ്പെട്ടു. ശ്രീ യാദവ് പ്രതിരോധ മന്ത്രിയായിരിക്കെ ശക്തമായ ഇന്ത്യക്കായി പ്രവർത്തിച്ച കാലത്തെ ശ്രീ മോദി അനുസ്മരിച്ചു. ശ്രീ യാദവുമായുള്ള തന്റെ അടുത്ത ബന്ധം അനുസ്മരിച്ചുകൊണ്ട്, അദ്ദേഹത്തിന്റെ അഭിപ്രായങ്ങൾ കേൾക്കാൻ താൻ എപ്പോഴും ആകാംക്ഷയോടെ കാത്തിരിക്കുകയാണെന്നും അവരുടെ കൂടിക്കാഴ്‌ചകളുടെ ഫോട്ടോകൾ പങ്കുവെക്കുകയാണെന്നും പ്രധാനമന്ത്രി പറഞ്ഞു. ശ്രീ യാദവിന്റെ വിയോഗത്തിൽ പ്രധാനമന്ത്രി അഗാധമായ ദുഃഖം രേഖപ്പെടുത്തി. ട്വീറ്റുകളുടെ പരമ്പരയിൽ പ്രധാനമന്ത്രി പറഞ്ഞു : “ശ്രദ്ധേയമായ വ്യക്തിത്വമായിരുന്നു ശ്രീ മുലായം സിംഗ് യാദവ് ജി. ജനങ്ങളുടെ പ്രശ്‌നങ്ങളോട് സംവേദനക്ഷമതയുള്ള എളിമയുള്ള ഒരു നേതാവെന്ന നിലയിൽ അദ്ദേഹം പരക്കെ പ്രശംസിക്കപ്പെട്ടു. അദ്ദേഹം ജനങ്ങളെ ശുഷ്കാന്തിയോടെ സേവിക്കുകയും ലോകനായക് ജെ.പി.യുടെയും ഡോ. ലോഹ്യയുടെയും ആദർശങ്ങൾ ജനകീയമാക്കുന്നതിന് വേണ്ടി തന്റെ ജീവിതം ഉഴിഞ്ഞുവെക്കുകയും ചെയ്തു. “മുലായം സിംഗ് യാദവ് ജി യുപിയിലും ദേശീയ രാഷ്ട്രീയത്തിലും സ്വയം വ്യത്യസ്തനായിരുന്നു. അടിയന്തരാവസ്ഥക്കാലത്ത് ജനാധിപത്യത്തിന്റെ പ്രധാന പോരാളിയായിരുന്നു അദ്ദേഹം. പ്രതിരോധ മന്ത്രിയെന്ന നിലയിൽ ശക്തമായ ഇന്ത്യയ്‌ക്കായി അദ്ദേഹം പ്രവർത്തിച്ചു. അദ്ദേഹത്തിന്റെ പാർലമെന്ററി ഇടപെടലുകൾ ഉൾക്കാഴ്ചയുള്ളതും ദേശീയ താൽപ്പര്യം അഭിവൃദ്ധിപ്പെടുത്തുന്നതിന് ഊന്നൽ നൽകുന്നതുമായിരുന്നു. “ഞങ്ങൾ അതാത് സംസ്ഥാനങ്ങളിലെ മുഖ്യമന്ത്രിമാരായിരിക്കുമ്പോൾ മുലായം സിംഗ് യാദവ് ജിയുമായി ഞാൻ നിരവധി ആശയവിനിമയങ്ങൾ നടത്തിയിട്ടുണ്ട്. അടുത്ത ബന്ധം തുടർന്നു, അദ്ദേഹത്തിന്റെ അഭിപ്രായങ്ങൾ കേൾക്കാൻ ഞാൻ എപ്പോഴും കാത്തിരിക്കുകയായിരുന്നു. അദ്ദേഹത്തിന്റെ വിയോഗം എന്നെ വേദനിപ്പിക്കുന്നു. അദ്ദേഹത്തിന്റെ കുടുംബത്തിനും ലക്ഷക്കണക്കിന് അനുഭാവികൾക്കും അനുശോചനം. ഓം ശാന്തി.” ND
ശൈഖ് റാഷിദ് ബിന്‍ മുഹമ്മദ് അല്‍മക്തൂമിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു

യുണൈറ്റഡ് അറബ് എമിറേറ്റ്‌സ് പ്രധാനമന്ത്രിയും വൈസ് പ്രസിഡന്റും ദുബായ് ഭരണാധികാരിയുമായ ശൈഖ് മുഹമ്മദ് ബിന്‍ റാഷിദ് അല്‍ മക്തൂമിന്റെ മകന്‍ ശൈഖ് റാഷിദ് ബിന്‍ മുഹമ്മദ് അല്‍മക്തൂമിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചനം രേഖപ്പെടുത്തി. ശൈഖ് മുഹമ്മദ് ബിന്‍ റാഷിദ് അല്‍ മക്തൂമിന് അനുശോചനം രേഖപ്പെടുത്തി പ്രധാനമന്ത്രി കത്തയച്ചു. ‘ താങ്കളുടെ മകന്‍ ശൈഖ് റാഷിദ് ബിന്‍ മുഹമ്മദ് അല്‍മക്തൂമിന്റെ അകാലത്തിലുള്ള നിര്യാണം എന്നെ ഏറെ സങ്കടപ്പെടുത്തി. ഈ വിഷമവേളയില്‍ എന്റെ ചിന്തകള്‍ താങ്കളുടെയും താങ്കളുടെ കുടുംബത്തിന്റെയും യു.എ.ഇ യിലെ ജനങ്ങളുടെയും ഒപ്പമുണ്ട്. നികത്താനാവാത്ത ഈ നഷ്ടത്തിന്റെ ദുഃഖാചരണവേളയില്‍ യു.എ.ഇ യിലെ സഹോദരീ സഹോദരന്‍മാരോടൊപ്പം ഇന്ത്യയിലെ ജനങ്ങളും പങ്കു ചേരുന്നു”. പ്രധാനമന്ത്രി പറഞ്ഞു.
റുവാണ്ടന്‍ ഗവണ്‍മെന്റിന്റെ ഗിരിംഗ പദ്ധതിയുടെ ഭാഗമായി പ്രധാനമന്ത്രി പശുക്കളെ സമ്മാനിച്ചു

പ്രധാനമന്ത്രി ശ്രീ. നരേന്ദ്ര മോദി ഇന്ന് റുവാണ്ടയിലെ ഗ്രാമീണര്‍ക്ക് 200 പശുക്കളെ സമ്മാനിച്ചു. പശുക്കള്‍ സ്വന്തമായി ഇല്ലാത്തവര്‍ക്ക് അവ നല്‍കുന്ന റുവാണ്ടന്‍ ഗവണ്‍മെന്റിന്റെ ഗിരിംഗ പദ്ധതിക്ക് കീഴിലായിരുന്നു സമ്മാനം. രുവേരു മാതൃക വില്ലേജില്‍ റുവാണ്ട പ്രസിഡന്റ് പോള്‍ കഗാമെയുടെ സാന്നിദ്ധ്യത്തില്‍ നടന്ന ചടങ്ങില്‍ വച്ചാണ് പശുക്കളെ കൈമാറിയത്. തദവസരത്തില്‍ സംസാരിക്കവെ, ഗിരിംഗ പദ്ധതിയെയും പ്രസിഡന്റ് പോള്‍ കഗാമെയുടെ ശ്രമങ്ങളെയും പ്രധാനമന്ത്രി അഭിനന്ദിച്ചു. ദൂര ദേശമായ റുവാണ്ടയില്‍ പോലും ഗ്രാമങ്ങളുടെ സാമ്പത്തിക ശാക്തീകരണത്തിനുള്ള ഉപാധിയെന്ന നിലയില്‍ പശുക്കള്‍ക്ക് കൊടുക്കുന്ന പ്രാധാന്യം ഇന്ത്യയിലെ ജനങ്ങള്‍ക്ക് അത്ഭുതം പകരുമെന്ന് അദ്ദേഹം പറഞ്ഞു. രണ്ട് രാജ്യങ്ങളിലെയും ഗ്രാമീണ ജീവിതത്തിന്റെ സമാനതകള്‍ അദ്ദേഹം കൂട്ടിച്ചേര്‍ത്തു. റുവാണ്ടയിലെ ഗ്രാമങ്ങളുടെ പരിവര്‍ത്തനത്തെ ഗിരിംഗാ പദ്ധതി സഹായിക്കുമെന്ന് അദ്ദേഹം പറഞ്ഞു. പശ്ചാത്തലം : 'നിങ്ങള്‍ക്ക് ഒരു പശുയിരിക്കട്ടെ' എന്നതാണ് ഗിരിംഗ എന്ന വാക്കിനര്‍ത്ഥം. ഒരാള്‍ മറ്റൊരാള്‍ക്ക് ബഹുമാനത്തിന്റെയും, നന്ദിയുടെയും സൂചകമായി പശുവിനെ നല്‍കുന്നത് നൂറ്റാണ്ടുകളായി റുവാണ്ടയില്‍ നിലവിലുള്ള ഒരു സാംസ്‌കാരിക ആചാരമാണ്. റുവാണ്ടയില്‍ അപകടകരമാകുംവിധം ഉയര്‍ന്ന കുട്ടികളിലെ പോഷകാഹാര കുറവ് പരിഹരിക്കാനുള്ള മാര്‍ഗ്ഗം എന്നതിന് പുറമെ ദാരിദ്ര്യ ഉന്‍മൂലനം ത്വരിതപ്പെടുത്താനും കൃഷിയെയും കന്നുകാലികളെയും സംയോജിപ്പിക്കാനും ലക്ഷ്യമിട്ട് പ്രസിഡന്റ് കഗാമെ രൂപം കൊടുത്ത പദ്ധതിയാണ് ഗിരിംഗ. പാവപ്പെട്ട ഒരാള്‍ക്ക് പാല്‍ തരുന്ന ഒരു പശുവിനെ കൊടുത്താല്‍ അത് ഉപജീവന മാര്‍ഗ്ഗമായി മാറുകയും, ചാണകവും മറ്റും വളമായി ഉപയോഗിക്കുക വഴി കാര്‍ഷികോല്‍പ്പാദനവും, മണ്ണിന്റെ ഗുണ നിലവാരവും മെച്ചപെടുകയും, പുല്ലും മരങ്ങളും നട്ട് പിടിപ്പിക്കുക വഴി മണ്ണൊലിപ്പ് തടയാന്‍ സഹായിക്കുകയും ചെയ്യുമെന്ന തത്വമാണ് പദ്ധതിയുടെ അടിസ്ഥാനം. 2006 ല്‍ ആരംഭിച്ചതു മുതല്‍ ആയിരക്കണക്കിന് പേര്‍ക്ക് പശുക്കളെ ലഭിച്ചിട്ടുണ്ട്. 2016 ജൂണ്‍ വരെ മൊത്തം 2,48,566 പശുക്കളാണ് പാവപ്പെട്ട കുടുംബങ്ങള്‍ക്ക് വിതരണം ചെയ്തത്. റുവാണ്ടയുടെ കാര്‍ഷിക ഉല്‍പ്പാദനത്തില്‍ പ്രത്യേകിച്ച് പാലിന്റെയും, പാലുല്‍പ്പന്നങ്ങളുടെയും കാര്യത്തില്‍ വര്‍ദ്ധനയുണ്ടായിട്ടുണ്ട്. ഒപ്പം പോഷകാഹാര കുറവ് പരിഹരിക്കുകയും വരുമാനത്തില്‍ വര്‍ദ്ധനവ് സൃഷ്ടിക്കുകയും ചെയ്തിട്ടുണ്ട്. ഒരു പശുവിനെ ഒരാള്‍ മറ്റൊരാള്‍ക്ക് കൈമാറിയാല്‍ അത് നല്‍കുന്ന ആളിനും, ഗുണഭോക്താവിനും ഇടയില്‍ വിശ്വാസവും, ബഹുമാനവും സൃഷ്ടിക്കുമെന്ന് സാംസ്‌കാരിക തത്വത്തിന്റെ അടിസ്ഥാനത്തില്‍ റുവാണ്ടക്കാര്‍ക്കിടയില്‍ ഐക്യം പരിപോഷിപ്പിക്കാനും പദ്ധതി ലക്ഷ്യമിടുന്നു. ഇത് മുഖ്യ ലക്ഷ്യം ആയിരുന്നില്ലെങ്കില്‍ കൂടി പദ്ധതിയുടെ സവിശേഷ ഭാഗമായി മാറി. ഇതിന്റെ ഗുണഭോക്താക്കളെ ആരായിരിക്കണമെന്നതില്‍ പദ്ധതി ചില മാനദണ്ഡങ്ങള്‍ പിന്‍തുടരുന്നു. റുവാണ്ടയിലെ ഒരു ഗവണ്‍മെന്റ് ഉദ്യോഗസ്ഥന്റെ അഭിപ്രായത്തില്‍ സ്വന്തമായി പശുക്കളില്ലാത്ത എന്നാല്‍ പശുക്കളെ പോറ്റുന്നതിന് പുല്ലുവളര്‍ത്താന്‍ സ്ഥലമുള്ള പാവപ്പെട്ടവരെയാണ് പദ്ധതിയുടെ ഗുണഭോക്താക്കളായി തിരഞ്ഞെടുക്കുന്നത്. ഗുണഭോക്താവിന് സ്വന്തമായി പശുത്തൊഴുത്ത് നിര്‍മ്മിക്കാനുള്ള ശേഷി ഉണ്ടായിരിക്കുകയോ അല്ലെങ്കില്‍ സമൂഹത്തിലെ മറ്റുള്ളവര്‍ക്കൊപ്പം ചേര്‍ന്ന് പൊതുവായ പശുത്തൊഴുത്ത് നിര്‍മ്മിച്ച് അത് ഉപയോഗിക്കാന്‍ സന്നദ്ധതയോ ഉണ്ടായിരിക്കണം.
വടക്ക് കിഴക്കന്‍ സംസ്ഥാനങ്ങളിലെ വെള്ളപ്പൊക്ക സ്ഥിതിഗതികള്‍ പ്രധാനമന്ത്രി ഗുവാഹത്തിയില്‍ ഉന്നതതല യോഗങ്ങളില്‍ അവലോകനം ചെയ്തു: 2000 കോടിയിലധികം രൂപയുടെ ധനസഹായം പ്രഖ്യാപിച്ചു

വെള്ളപ്പൊക്കം നാശം വിതച്ച വടക്ക് കിഴക്കന്‍ സംസ്ഥാനങ്ങളിലെ രക്ഷാ ദുരിതാശ്വാസ പ്രവര്‍ത്തനങ്ങള്‍, പുനരധിവാസം, പുനര്‍നിര്‍മ്മാണം, വെള്ളപ്പൊക്കം തടയാനുള്ള നടപടികള്‍ തുടങ്ങിയവയ്ക്കായി 2000 കോടിയിലധികം രൂപയുടെ ആശ്വാസ പാക്കേജ് പ്രധാനമന്ത്രി ശ്രീ. നരേന്ദ്ര മോദി ഇന്ന് പ്രഖ്യാപിച്ചു. അസമിലെ ഗുവാഹത്തിയില്‍ തന്റെ അദ്ധ്യക്ഷതയില്‍ വടക്ക് കിഴക്കന്‍ സംസ്ഥാനങ്ങളിലെ വെള്ളപ്പൊക്ക സ്ഥിതി, ദുരിതാശ്വാസ പ്രവര്‍ത്തനങ്ങള്‍ തുടങ്ങിയവ അവലോകനം ചെയ്യാന്‍ ചേര്‍ന്ന ഉന്നതതല യോഗങ്ങളുടെ പരമ്പരയ്ക്ക് ശേഷമാണ് പ്രധാനമന്ത്രി ഈ പ്രഖ്യാപനം നടത്തിയത്. അസം, അരുണാചല്‍ പ്രദേശ്, മണിപ്പൂര്‍, നാഗാലാന്റ് എന്നീ സംസ്ഥാനങ്ങളിലെ സ്ഥിതിഗതികള്‍ ദിവസം മുഴുവന്‍ നീണ്ടുനിന്ന വെവ്വേറെ യോഗങ്ങളില്‍ പ്രധാനമന്ത്രി അവലോകനം ചെയ്തു. അതത് സംസ്ഥാന മുഖ്യമന്ത്രിമാരും ഉയര്‍ന്ന ഉദ്യോഗസ്ഥരും യോഗങ്ങളില്‍ സംബന്ധിച്ചു. യോഗത്തിന് നേരിട്ട് എത്താന്‍ കഴിയാത്ത മിസോറാം മുഖ്യമന്ത്രി നിവേദനം സമര്‍പ്പിച്ചു. അടിസ്ഥാന സൗകര്യ മേഖലയ്ക്കായി മാത്രം കേന്ദ്ര ഗവണ്‍മെന്റ് 1,200 കോടിയിലധികം രൂപ നല്‍കും. റോഡുകള്‍, ഹൈവേകള്‍, പാലങ്ങള്‍, തകര്‍ന്ന് പോയ മറ്റ് അടിസ്ഥാന സൗകര്യങ്ങള്‍ എന്നിവയുടെ അറ്റകുറ്റപ്പണി, നിലനിര്‍ത്തല്‍, ശക്തിപ്പെടുത്തല്‍ തുടങ്ങിയവയ്ക്കായിരിക്കും ഈ പണം വിനിയോഗിക്കുക. വെള്ളപ്പൊക്ക നിയന്ത്രണത്തിന് ബ്രഹ്മപുത്രാ നദിയുടെ ജലസംഭരണ ശേഷി വര്‍ദ്ധിപ്പിക്കുന്നതിന് 400 കോടി രൂപ വകയിരുത്തിയിട്ടുണ്ട്. നടപ്പ് സാമ്പത്തിക വര്‍ഷം സംസ്ഥാന ദുരിതാശ്വാസ നിധിയുടെ കേന്ദ്ര വിഹിതമായി 600 കോടി രൂപയ്ക്ക് കേന്ദ്ര ഗവണ്‍മെന്റ് അനുമതി നല്‍കിയിട്ടുണ്ട്. ദുരിതാശ്വാസ പുനരധിവാസ പ്രവര്‍ത്തനങ്ങളില്‍ സംസ്ഥാനങ്ങളെ സഹായിക്കുന്നതിനായി ഇതില്‍ 345 കോടി രൂപ ഇതിനകം വിതരണം ചെയ്തിട്ടുണ്ട്. ബാക്കി തുക ഉടനെ നല്‍കും. ഈ മേഖലയില്‍ അടിയ്ക്കടിയുണ്ടാകുന്ന വെള്ളപ്പൊക്കത്തിന് ദീര്‍ഘകാല പരിഹാരം സമയബന്ധിതമായി കണ്ടെത്തുന്നതിനുള്ള ശ്രമങ്ങള്‍ ഏകോപിപ്പിക്കുന്നത് സംബന്ധിച്ച പഠനത്തിനായി കേന്ദ്ര ഗവണ്‍മെന്റ് 100 കോടി രൂപ നല്‍കും. രാജ്യത്തിന്റെ മൊത്തം ഭൂവിസ്തൃതിയില്‍ 8 ശതമാനം വരുന്ന വടക്ക് കിഴക്കന്‍ മേഖലയിലാണ് രാജ്യത്തെ ജലസ്‌ത്രോതസിന്റെ മൂന്നിലൊന്ന് ഉള്‍ക്കൊള്ളുന്നത്. ഈ മേഖലയിലെ വിശാലമായ ജലവിഭവങ്ങളുടെ ശരിയായ വിനിയോഗം ഉറപ്പ് വരുത്തുന്നതിന് കേന്ദ്ര സംസ്ഥാന മന്ത്രാലയങ്ങളുടെ പ്രതിനിധികളടങ്ങുന്ന ഒരു ഉന്നതതല സമിതി കേന്ദ്ര ഗവണ്‍മെന്റ് രൂപീകരിക്കും. വടക്ക് കിഴക്കന്‍ സംസ്ഥാനങ്ങളിലെ വെള്ളപ്പൊക്കത്തില്‍ മരണമടഞ്ഞവരുടെ അനന്തരാവകാശികള്‍ക്ക് 2 ലക്ഷം രൂപ വീതവും, ഗുരുതരമായി പരിക്കേറ്റവര്‍ക്ക് 50,000 രൂപ വീതവും പ്രധാനമന്ത്രിയുടെ ദേശീയ ദുരിതാശ്വാസ നിധിയില്‍ (പി.എം.എന്‍.ആര്‍.എഫ്) നിന്ന് സഹായധനമായി അനുവദിച്ചിട്ടുണ്ട്.
ഇന്ത്യയും ഓസ്‌ട്രേലിയയുമായി വസ്ത്രം, ഫാഷന്‍ മേഖലകളില്‍ സഹകരിക്കുന്നതിനായി ധാരണാപത്രം ഒപ്പുവെക്കുന്നതിന് മന്ത്രിസഭാ അനുമതി

ഇന്ത്യാ ഗവണ്‍മെന്റിന്റെ ടെക്‌സ്റ്റൈല്‍സ് മന്ത്രാലയവും ഓസ്‌ട്രേലിയയുടെ വിദേശകാര്യ, വാണിജ്യ വകുപ്പും തമ്മില്‍ വസ്ത്രം, ഫാഷന്‍ മേഖലകളില്‍ സഹകരിക്കുന്നതിനായി ധാരണാപത്രം ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ഇരു രാജ്യങ്ങള്‍ക്കും താല്‍പര്യമുള്ളതും ഗുണകരവുമായ വിധത്തില്‍ വസ്ത്രം, ഫാഷന്‍ മേഖലകളില്‍ സഹകരിച്ചു പ്രവര്‍ത്തിക്കുന്നതിനു ധാരണാപത്രം സഹായകമാകും. ഓസ്‌ട്രേലിയയിലെയും ഇന്ത്യയിലെയും വസ്ത്രം, ഫാഷന്‍ മേഖലകളെ പരസ്പരം ബന്ധപ്പെടുത്താനും ഈ മേഖലയില്‍ സഹകരണവും രാജ്യാന്തര ഇടപാടുകളും പ്രോത്സാഹിപ്പിക്കാനും ഈ മേഖലയിലെ നൈപുണ്യം വികസിപ്പിക്കുന്നതിനും സാമ്പത്തിക സാധ്യതകള്‍ സൃഷ്ടിക്കുന്നതിനും പരിശീലനത്തിനും പ്രദര്‍ശനങ്ങള്‍ സംഘടിപ്പിക്കുന്നതിനും ഇരു രാജ്യങ്ങളും സഹകരിച്ചു പ്രവര്‍ത്തിക്കും. നെയ്ത്തുകാര്‍ക്കും അനുബന്ധ തൊഴിലുകള്‍ ചെയ്യുന്നവര്‍ക്കും ധാരണാപത്രം ഗുണംചെയ്യും. കൈത്തറിമേഖലയെ പുഷ്ടിപ്പെടുത്തുന്നതിനായി വിപണിസാധ്യതകള്‍ വര്‍ധിപ്പിച്ച് കൂടുതല്‍ കൈത്തറിവസ്ത്രങ്ങള്‍ ഉല്‍പാദിപ്പിക്കുകയും ഡിസൈന്‍ മെച്ചപ്പെടുത്താനായി പുതിയ ഡിസൈനുകള്‍ വികസിപ്പിക്കുന്നതിനെ പ്രോത്സാഹിപ്പിക്കുകയും ഉല്‍പാദനവും ഒപ്പം മൂല്യം വര്‍ധിപ്പിക്കലും വൈവിധ്യവല്‍ക്കരിക്കുകയും ആഭ്യന്തര, വിദേശ വിപണികളുമായി നെയ്ത്തുകാരെ ബന്ധപ്പെടുത്തുക വഴി അവര്‍ക്കു സ്ഥിരമായി തൊഴില്‍ ലഭ്യമാക്കുകയും അതുവഴി അവരുടെ ജീവിതനിലവാരം ഉയര്‍ത്തുകയും ചെയ്യുകയാണു ലക്ഷ്യം.
ഭാരതീയ ചികിത്സാ സമ്പ്രദായത്തിന് ദേശീയ കമ്മിഷന്‍ രൂപീകരിക്കാനുള്ള ബില്ലിന് മന്ത്രിസഭയുടെ അംഗീകാരം

ഭാരതീയ ചികിത്സാ സമ്പ്രദായത്തിന് ദേശീയ കമ്മിഷന്‍ രൂപീകരിക്കാനുള്ള 2018 ലെ കരട് ബില്ലിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. നിലവിലുള്ള ഇന്ത്യന്‍ ചികിത്സാ സമ്പ്രദായ കേന്ദ്ര കൗണ്‍സിലിന് (സി.സി.ഐ.എം.) ന് പകരം സുതാര്യത ഉറപ്പ് വരുത്തുന്നതിന് പുതിയൊരു സംവിധാനം രൂപീകരിക്കാന്‍ ലക്ഷ്യമിടുന്നതാണ് ബില്‍. മുഖ്യ സവിഷേഷതകള്‍ നാല് സ്വയംഭരണ ബോര്‍ഡുകള്‍ അടങ്ങുന്ന ഒരു ദേശീയ കമ്മിഷന്‍ രൂപീകരിക്കാനാണ് ബില്‍ വ്യവസ്ഥ ചെയ്യുന്നത്. ആയുര്‍വേദ ബോര്‍ഡ്, യുനാനി, സിദ്ധ, സൗരിഗ്പ എന്നിവയുടെ വിദ്യാഭ്യാസത്തിനായുള്ള ബോര്‍ഡ് എന്നിവ ഇതില്‍ ഉള്‍പ്പെടും. ഇന്ത്യന്‍ ചികിത്സാ സമ്പ്രദായ വിദ്യാഭ്യാസ സ്ഥാപനങ്ങള്‍ തുടങ്ങുന്നതിന് അനുമതി നല്‍കാന്‍ ബോര്‍ഡ് ഓഫ് അസസ്സ്‌മെന്റ് ആന്റ് റേറ്റിംഗ്, ഇന്ത്യന്‍ ചികിത്സാ സമ്പ്രദായ പ്രാക്ടീഷണര്‍മാരുടെ ദേശീയ രജിസ്റ്റര്‍ തയ്യാറാക്കാനും സദാചാര വിഷയങ്ങള്‍ കൈകാര്യം ചെയ്യുന്നതിനായും ബോര്‍ഡ് ഓഫ് എത്തിക്‌സ് ആന്റ് രജിസ്‌ട്രേഷനും രൂപീകരിക്കും. പ്രാക്ടീസിംഗ് ലൈസന്‍സ് കിട്ടുന്നതിന് പൊതുവായൊരു എന്‍ട്രന്‍സ് ആന്റ് എത്തിക്‌സ് പരീക്ഷയും ബിരുദ ധാരികള്‍ പാസ്സായിരിക്കണം. ഇതിന് പുറമെ നിയമനങ്ങള്‍ക്കും സ്ഥാന കയറ്റങ്ങള്‍ക്കും മുമ്പ് അദ്ധ്യാപകരുടെ നിലവാരം കാണിക്കുന്നതിന് ഒരു യോഗ്യതാ പരീക്ഷയും ബില്ലില്‍ നിര്‍ദ്ദേശിച്ചിട്ടുണ്ട്. അലോപ്പതി സമ്പ്രദായത്തിനായുള്ള നിര്‍ദ്ധിഷ്ട ദേശീയ മെഡിക്കല്‍ കമ്മിഷന്റെ മാതൃകയില്‍ ഇന്ത്യന്‍ ചികിത്സാ സമ്പ്രദായ വിദ്യാഭ്യാസ രംഗത്ത് പരിഷ്‌ക്കാരം കൊണ്ട് വരാന്‍ ലക്ഷ്യമിടുന്നതാണ് കരട് ബില്‍. പൊതുജനങ്ങളുടെ താല്‍പ്പര്യങ്ങള്‍ സംരക്ഷിക്കുന്നതിനും, ഉത്തരവാദിത്വം ഉറപ്പ് വരുത്തുന്നതുമാണ് ബില്ലില്‍ നിര്‍ദ്ദേശിച്ചിട്ടുള്ള ഘടന. നിര്‍ദ്ദിഷ്ട ദേശീയ കമ്മിഷന് രാജ്യത്തിന്റെ എല്ലാ ഭാഗത്തും താങ്ങാവുന്ന നിരക്കിലുള്ള ആരോഗ്യ, പരിചരണ സേവനങ്ങള്‍ പരിപോഷിപ്പിക്കും.
കന്നുകാലി പ്രത്യുത്പാദന സാങ്കേതിക വിദ്യയില്‍ ഇന്ത്യയും ബ്രസീലും തമ്മില്‍ ധാരണാപത്രം

പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം സെബു കന്നുകാലി ജനിതകശാസ്ത്രത്തിലും പ്രത്യൂത്പാദന സാങ്കേതിക വിദ്യയിലും സഹകരണത്തിനായി ഇന്ത്യയും ബ്രസീലും തമ്മില്‍ ഒപ്പിട്ട ധാരണാപത്രം വിലയിരുത്തി. 2016 ഒക്‌ടോബറിലാണ് ധാരണാപത്രം ഒപ്പുവച്ചത്. ഈ ധാരണാപത്രം ഇന്ത്യയും ബ്രസിലും തമ്മില്‍ നിലനില്‍ക്കുന്ന സൗഹൃദബന്ധം കൂടുതല്‍ ശക്തിപ്പെടുത്തുമെന്ന് മന്ത്രിസഭ വിലയിരുത്തി. അതോടൊപ്പം പരസ്പരം അംഗീകരിച്ച നടപടിക്രമങ്ങളെ അടിസ്ഥാനമാക്കിയുള്ള സംയുക്ത പ്രവര്‍ത്തനങ്ങളിലൂടെ കന്നുകാലി ജനിതക, പ്രത്യൂത്പാദന സഹായ സാങ്കേതികവിദ്യാ രംഗത്ത് വലിയ പ്രോത്സാഹനമുണ്ടാക്കാനും ഇതിലൂടെ കഴിയും. ഇരുകക്ഷികളില്‍ നിന്നും തുല്യ എണ്ണത്തിലുള്ള അംഗങ്ങളെ ഉള്‍പ്പെടുത്തി പദ്ധതി നടത്തിപ്പിനുള്ള സമിതിക്ക് രൂപം നല്‍കും. നിരന്തരമായ പ്രവര്‍ത്തനങ്ങളും വികസനനടപടികളും അവയുടെ വിലയിരുത്തലുമൊക്കെ ഈ സമിതികളായിരിക്കും നടത്തുക. കന്നുകാലികളുടെയും എരുമകളുടെയും ഉല്‍പ്പാദനക്ഷമത വര്‍ദ്ധിപ്പിക്കുന്ന മേഖലകളില്‍ സംയുക്തപദ്ധതികള്‍ നടപ്പാക്കും. സുസ്ഥിര ക്ഷീര വികസനം സ്ഥാപനശാക്തീകരണം എന്നീ മേഖലകളില്‍ നിലവിലുള്ള അറിവുകള്‍ വികസിപ്പിക്കാനും ധാരണാപത്രം ലക്ഷ്യമിടുന്നു. ഈ ധാരണാപത്രത്തിലൂടെ സെബു ഇനം കന്നുകാലികളുടെ ജനിതക തെരഞ്ഞെടുപ്പിന് ശാസ്ത്രീയ സഹകരണം ഉറപ്പാക്കും. 1) സെബു കന്നുകാലികള്‍ അവയുടെ സങ്കര എരുമകള്‍ എന്നിവയില്‍ ജനിതകപ്രയോഗം നടത്തുക. 2) കന്നുകാലികളിലും എരുമകളുടെയും പ്രത്യൂത്പാദന സഹായ സാങ്കേതിക വിദ്യകള്‍ (എ.ആര്‍.റ്റി) പ്രയോഗിക്കുക 3) ജനിതകവും പ്രത്യുത്പാദനസഹായ സാങ്കേതിക വിദ്യകളിലും ശേഷി വര്‍ദ്ധിപ്പിക്കുക 4) രണ്ടു രാജ്യങ്ങളിലും നിലനില്‍ക്കുന്ന നിയമങ്ങളുടെയും ചട്ടങ്ങളുടെയും അടിസ്ഥാനത്തില്‍ പ്രത്യേകിച്ച് ഇന്ത്യാ ഗവണ്‍മെന്റിന്റെ 1961 ലെ ചട്ടം 7(ഡി) (1) രണ്ടാം ഷെഡ്യൂള്‍ (വ്യാപാരത്തിനുള്ള കൈമാറ്റം)ഉള്‍പ്പെടെയുള്ളവ പരിഗണിച്ചുകൊണ്ട് ജനിതക എ.ആര്‍.ടി മേഖലകളില്‍ വേണ്ട ഗവേഷണവികസന പദ്ധതികള്‍ നടപ്പാക്കുക.
സിഎ ദിനത്തിൽ എല്ലാ ചാർട്ടേഡ് അക്കൗണ്ടന്റുമാർക്കും പ്രധാനമന്ത്രി ആശംസകൾ നേരുന്നു

സിഎ ദിനത്തിൽ എല്ലാ ചാർട്ടേഡ് അക്കൗണ്ടന്റുമാർക്കും പ്രധാനമന്ത്രി ശ്രീ നരേന്ദ്ര മോദി ആശംസകൾ നേർന്നു. സാമ്പത്തിക മേഖലയിൽ ചാർട്ടേഡ് അക്കൗണ്ടന്റുമാരുടെ പ്രാധാന്യത്തെക്കുറിച്ച് തന്റെ കാഴ്ചപ്പാട് പ്രകടിപ്പിച്ച വീഡിയോയും ശ്രീ മോദി പങ്കുവെച്ചിട്ടുണ്ട്. പ്രധാനമന്ത്രി ട്വീറ്റ് ചെയ്തു; "നമ്മുടെ സമ്പദ്‌വ്യവസ്ഥയിൽ ഒരു ചാർട്ടേഡ് അക്കൗണ്ടന്റിന് ഒരു പ്രധാന പങ്കുണ്ട്. സിഎ ദിനത്തിൽ, എല്ലാ ചാർട്ടേഡ് അക്കൗണ്ടന്റുമാർക്കും ആശംസകൾ. സമ്പദ്‌വ്യവസ്ഥയുടെ വളർച്ചയും സുതാര്യതയും വർദ്ധിപ്പിക്കുന്നതിന് അവർ തുടർന്നും കഠിനമായി പ്രയത്നിക്കട്ടെ."
വിവിധമേഖലകളിലെ അടിസ്ഥാനസൗകര്യവികസനം പ്രോത്സാഹിപ്പിക്കുന്നത് ലക്ഷ്യമിട്ട് ചരിത്രപരമായ തീരുമാനങ്ങളുമായി കേന്ദ്രമന്ത്രിസഭായോഗം

1) മൃഗപാലന അടിസ്ഥാനസൗകര്യ വികസനനിധി രൂപീകരണം 15,000 കോടി രൂപയുടെ ഒരു മൃഗപാലന അടിസ്ഥാനസൗകര്യ വികസനനിധി (AHIDF) രൂപീകരിക്കുന്നതിന് ഇന്നുചേർന്ന കാബിനറ്റ് അനുമതി നൽകി. ക്ഷീര, മാംസ സംസംസ്കരണ, കാലിത്തീറ്റ പ്ലാന്റുകളിലെ അടിസ്ഥാനസൗകര്യവികസനങ്ങൾക്ക് ഇന്ന് അംഗീകാരം ലഭിച്ച AHIDF ലൂടെ ധനസഹായം ലഭ്യമാക്കും. കർഷക ഉത്പാദക സംഘടനകൾ (FPOs), എംഎസ്എംഇകള്‍, സെക്ഷൻ 8 കമ്പനികൾ, സ്വകാര്യ കമ്പനികൾ, വ്യക്തിഗത സംരഭകർ എന്നിവരാണ് പദ്ധതിയുടെ ഗുണഭോക്താക്കൾ. വികസനത്തിനാവശ്യമായ 90% തുക ഷെഡ്യൂൾഡ് ബാങ്കുകളിലെ വായ്പകൾ വഴി ലഭ്യമാക്കും.ബാക്കിയുള്ള 10% തുക ഗുണഭോക്താക്കൾ തന്നെ നിക്ഷേപിക്കേണ്ടതാണ്. “ആസ്പിരേഷണൽ ജില്ല” കളിലെ അർഹതയുള്ള ഗുണഭോക്താക്കൾക്ക് 4% ഉം, മറ്റുജില്ലകളിലെ ഗുണഭോക്താക്കൾക്ക് 3% ഉം പലിശയിളവ് ഭാരതസർക്കാർ ലഭ്യമാക്കും. വായ്പകൾക്ക് രണ്ടുവർഷത്തെ മൊറട്ടോറിയം കാലാവധി ഉണ്ടയിരിക്കും. അതിനുശേഷം, ആറുവര്ഷം കൊണ്ട് വായ്പകൾ തിരിച്ചടച്ചാൽ മതിയാകും. നബാർഡിന്റെ നിയന്ത്രണത്തിൽ 750 കോടിയുടെ ഒരു വായ്പ ഉറപ്പ് നിധിയ്ക്കും (CreditGuarantee Fund) കേന്ദ്ര ഗവണ്‍മെന്റ് രൂപം നൽകും. നൽകിയ വായ്പയുടെ 25 ശതമാനത്തിനു വരെ ഇതിലൂടെ ഉറപ്പ് നൽകും. 2) ഉത്തർപ്രദേശിലെ കുഷിനഗർ വിമാനത്താവളത്തെ അന്താരാഷ്ട്രവിമാനത്താവളമായി പ്രഖ്യാപിച്ചു രാജ്യത്തെ പ്രധാന ബുദ്ധമത തീർത്ഥാടന കേന്ദ്രങ്ങളിലൊന്നാണ് ഉത്തർപ്രദേശിലെ കുഷിനഗർ. ഇത് പരിഗണിച്ചുകൊണ്ട് കുഷിനഗർ വിമാനത്താവളത്തെ അന്താരാഷ്ട്രവിമാനത്താവളമായി പ്രഖ്യാപിക്കണമെന്ന നിർദേശത്തിനു ഇന്നുചേർന്ന കേന്ദ്രമന്ത്രിസഭായോഗം അംഗീകാരം നൽകി. ഇവിടേക്കുള്ള ഗതാഗതസംവിധാനങ്ങൾ മെച്ചപ്പെടാനും, കുറഞ്ഞനിരക്കിൽ കൂടുതൽ സൗകര്യങ്ങൾ ലഭ്യമാക്കാനും, ഈ നീക്കം ഗുണം ചെയ്യും. ഇതിലൂടെ കുഷിനഗർ സന്ദർശിക്കുന്ന ആഭ്യന്തര-വിദേശ വിനോദസഞ്ചാരികളുടെ എണ്ണത്തിൽ ഗണ്യമായ വർദ്ധനയുണ്ടാകും. മേഖലയുടെ സാമ്പത്തികപുരോഗതിയ്ക്കും ഇത് സഹായകമാകും. 3. മ്യാൻമറിലെ A-1 , A-3 ബ്ലോക്കുകളിലെ വികസനം ലക്ഷ്യമിട്ട് ONGC വിദേശ് ലിമിറ്റഡ് നടത്തുന്ന അധികനിക്ഷേപത്തിനു കാബിനറ്റ് അംഗീകാരം മ്യാന്മറിലെ ഷ്വേ എണ്ണ-പ്രകൃതിവാതക പദ്ധതിയുടെ ഭാഗമായ A-1, A-3 ബ്ലോക്കുകളിലെ കൂടുതൽ വികസനം ലക്ഷ്യമിട്ട് ONGC വിദേശ് ലിമിറ്റഡ് നടത്തുന്ന US$ 121.27 മില്യണിന്റെ (909 കോടി രൂപയോളം) അധികനിക്ഷേപത്തിനു കാബിനറ്റ് അംഗീകാരം. 2002 മുതൽ തന്നെ മ്യാന്മറിലെ ഷ്വേ പദ്ധതിയുമായി ബന്ധപ്പെട്ട പ്രവർത്തനങ്ങൾ ONGC വിദേശ് ലിമിറ്റഡ് (OVL) നടപ്പാക്കിവരികെയാണ്. ദക്ഷിണകൊറിയ-മ്യാന്മാർ-ഇന്ത്യ എന്നീ രാജ്യങ്ങളിലെ കമ്പനികളുടെ കൂട്ടായ്മയാണ് പദ്ധതിക്ക് നേതൃത്വം നൽകുന്നത്. ഇന്ത്യൻ പൊതുമേഖലാ സ്ഥാപനമായ GAIL ഉം പദ്ധതിയിൽ നിക്ഷേപം നടത്തിയിട്ടുണ്ട്.
മന്‍കി ബാത് 2.0  ന്റെ ഒന്‍പതാം ലക്കത്തെ പ്രധാനമന്ത്രി അഭിസംബോധന ചെയ്തു

മന്‍കി ബാത്ത് 2.0 ന്റെ 9-ാമത് ലക്കത്തില്‍ പ്രധാന മന്ത്രി ശ്രീ. നരേന്ദ്ര മോദി ഡല്‍ഹിയിലെ ഹുണാര്‍ ഹാട്ട് സന്ദര്‍ശനത്തെ കുറിച്ച് പരാമര്‍ശിക്കുകയുണ്ടായി. ഏതാനും ദിവസങ്ങള്‍ക്കു മുമ്പ് ഡല്‍ഹിയിലെ ഹുണാര്‍ ഹാട്ടിലെ ചെറിയ സ്ഥലത്ത് നമ്മുടെ രാജ്യത്തിന്റെ വൈവിധ്യമാര്‍ന്ന സംസ്‌കാരത്തിന്റെയും പാരമ്പര്യങ്ങളുടെയും, രുചിഭേദങ്ങളുടെയും, വ്ത്യസ്ത ഭാവങ്ങളുടെ വ്യാപ്തി ഞാന്‍ നേരില്‍ കണ്ടു. യഥാര്‍ത്ഥത്തില്‍ പരമ്പരാഗത വേഷങ്ങള്‍ , കരകൗശല വസ്തുക്കള്‍, പരവതാനികള്‍, നിത്യോപയോഗ വസ്തുക്കള്‍ , മുളയിലും പിച്ചളയിലും നിര്‍മ്മിച്ച ഉത്പ്പന്നങ്ങള്‍, പഞ്ചാബിലെ ഫുല്‍ക്കാരി, ആന്ധ്രപ്രദേശിലെ തുകല്‍ ഉത്പ്പന്നങ്ങള്‍, തമിഴ്‌നാട്ടില്‍ നിന്നുള്ള മനോഹരമായ പെയിന്റിംങ്ങുകള്‍, ഉത്തര്‍ പ്രദേശലെ പിച്ചള ഉത്പ്പന്നങ്ങള്‍, ബദോഹി പരവതാനികള്‍, കച്ചിലെ ചെമ്പ് ഉത്പ്പന്നങ്ങള്‍, അനേകം സംഗീത ഉപകരണങ്ങള്‍ തുടങ്ങി ഇന്ത്യന്‍ കലയുടെയും സംസ്‌കാരത്തിന്റെയും വൈവിധ്യമാര്‍ന്ന പ്രദര്‍ശന ശാലയായിയിരുന്നു അവിടെ ഞാന്‍ കണ്ടത്. കലാകാരന്മാരുടെ പങ്കാളിത്തത്തെ കുറിച്ചുള്ള വളരെ പ്രചോദനാത്മകമായ കഥകളാണ് പ്രധാന മന്ത്രി മന്‍ കീ ബാത്തില്‍ പങ്കുവച്ചത്. ദിവ്യാംഗ സ്ത്രീയെ കുറിച്ചുള്ളതായിരുന്നു അതില്‍ ഒരു കഥ. നേരത്തെ വഴിയോരങ്ങളില്‍ പെയിന്റിങ്ങുകള്‍ വില്പന നടത്തുകയായിരുന്നു അവര്‍. ഹുണാര്‍ ഹാട്ടുമായി ബന്ധപ്പെട്ടതോടെ ജീവിതം മാറി. ഇന്ന് അവര്‍ സ്വയം പര്യാപ്തയാണ്. സ്വന്തമായി വീടുണ്ട്. ഭാവിയില്‍ വന്‍ സാധ്യതയുള്ള കര കൗശല വസ്തുക്കളുടെ പ്രദര്‍ശന വേദിയാണ് ഹുണര്‍ ഹാട്ട് എന്നും അദ്ദേഹം സൂചിപ്പിച്ചു. അത് ജനങ്ങളുടെ സ്വപ്‌നങ്ങള്‍ക്കു ചിറകു നല്കുന്നു. രാജ്യത്തിന്റെ വൈവിധ്യത്തെ അവഗണിക്കാന്‍ സാധിക്കാത്ത ഒരു വേദിയായി അതു മാറിയിരിക്കുന്നു. കര കൗശല വസ്തുക്കള്‍ക്കുമപ്പുറം ഇന്ത്യയുടെ വൈവിധ്യമാര്‍ന്ന രുചികളും ഇവിടെ അനുഭവിക്കാം. – അദ്ദേഹം പറഞ്ഞു. ഇത്തരം പരിപാടികളില്‍ ജനങ്ങള്‍ സജീവമായി പങ്കെടുക്കണം – പ്രധാന മന്ത്രി പറഞ്ഞു. ഇതുപോലുള്ള പ്രദര്‍ശനങ്ങളും മേളകളും ഇന്ത്യയിലെമ്പാടും ഇടയ്ക്കിടെ സംഘടിപ്പിക്കാറുണ്ട്. അവസരം ലഭിക്കുമ്പോള്‍ ഇവ പോയി കാണണം. അപ്പോള്‍ നിങ്ങള്‍ക്ക് ഇന്ത്യയെ അറിയാന്‍ സാധിക്കും, അനുഭവിക്കാന്‍ സാധിക്കും. അങ്ങനെ നിങ്ങള്‍ ഇന്ത്യയുടെ സമ്പന്നമായ കലയുടെയും സംസ്‌കാരത്തിന്റെയും ഭാഗമാകും. നിങ്ങള്‍ക്കും ഈ കരകൗശല തൊഴിലാളികളുടെ, പ്രത്യേകിച്ച് സ്ത്രീ തൊഴിലാളികളുടെ ജീവിത പുരോഗതിക്കായി നിങ്ങളുടെതായ സംഭാവനകള്‍ നല്കാന്‍ സാധിക്കും. പ്രധാന മന്ത്രി പറഞ്ഞു.
രാജ്യത്താകമാനം നടക്കുന്ന വിവിധ ആഘോഷങ്ങള്‍ പ്രമാണിച്ചു ജനങ്ങള്‍ക്കു പ്രധാനമന്ത്രി ആശംസകള്‍ നേര്‍ന്നു

രാജ്യത്താകമാനം നടക്കുന്ന വിവിധ ആഘോഷങ്ങള്‍ പ്രമാണിച്ചു പ്രധാനമന്ത്രി ശ്രീ. നരേന്ദ്ര മോദി ജനങ്ങള്‍ക്ക് ആശംസകള്‍ നേര്‍ന്നു. ‘നാനാത്വത്തില്‍ ഏകത്വത്തിന്റെ ആഘോഷം, ഐക്യത്തിന്റെയും സാഹോദര്യത്തിന്റെയും സന്ദേശത്തിന്റെ ആഘോഷം. ഈ അവസരത്തില്‍ എല്ലാവര്‍ക്കും ആശംസകള്‍. എല്ലാവരുടെയും ജീവിതത്തില്‍ സന്തോഷവും അഭിവൃദ്ധിയും ഉണ്ടാവട്ടെ.’ എല്ലാവര്‍ക്കും വൈശാഖി ആശംസകള്‍. ‘അനുഗ്രഹപൂര്‍ണമായ വൈശാഖിയാവട്ടെ. വിശിഷ്ടമായ ഈ ആഘോഷം എല്ലാവര്‍ക്കും ആരോഗ്യവും വിജയവും പ്രദാനം ചെയ്യട്ടെ. നമ്മുടെ രാഷ്ട്രത്തിനു ഭക്ഷണമേകുന്ന നമ്മുടെ കഠിനാധ്വാനികളായ കര്‍ഷകരെ നാം അഭിവാദ്യം ചെയ്യുന്നു.’ ഊര്‍ജസ്വലമായ ഒഡിയ സമൂഹത്തിനു നവവല്‍സരാശംസകള്‍ നേരുന്നു. ‘ഒരു പുതിയ വര്‍ഷവും പുതിയ മോഹങ്ങളും പ്രതീക്ഷകളും! ഈ മാഹ വിഷുബ സംക്രാന്തിക്കു നിങ്ങളുടെ മോഹങ്ങളെല്ലാം സഫലമാകട്ടെ. എല്ലാവരുടെയും ക്ഷേമത്തിനും സന്തോഷത്തിനുമായി പ്രാര്‍ഥിക്കുന്നു.’ തമിഴ്‌നാട്ടുകാരായ സഹോദരീസഹോദരന്‍മാരേ, വരുന്ന വര്‍ഷം മഹത്തരമാകട്ടെ എന്നു പ്രാര്‍ഥിക്കുന്നു. ‘എന്റെ സഹോദരിമാര്‍ക്കും സഹോദരന്‍മാര്‍ക്കും നവവല്‍സരാശംസകള്‍. വരുന്ന വര്‍ഷം നിങ്ങളുടെ പ്രതീക്ഷകള്‍ നിറവേറ്റപ്പെടുന്നതാകട്ടെ. എല്ലാവരും സന്തുഷ്ടരും ആരോഗ്യവാന്‍മാരും ആയിത്തീരട്ടെ.’ തുടര്‍ച്ചയായ ട്വീറ്റുകളില്‍ പ്രധാനമന്ത്രി വ്യക്തമാക്കി.